Rise and Kill First: The Secret History of Israel’s Targeted Assasinations

By Ronen Bergman

(John Murray Publishers, 784pp, 19.9)

הספר נפתח בציטוט מהתלמוד הבבלי, “ If someone comes to kill you, rise up and kill him first ״ . זו עמדה יהודית נודעת, שעומדת בניגוד לתפיסת הגשת הלחי השניה בנצרות הישועית, ולפיה יש להתמודד עם הרוע באמצעות חיסולו, ולא לנסות להכילו. לפי ספרו המרתק של ד״ר רונן ברגמן, עיתונאי בעיתון הישראלי הנפוץ ״ידיעות אחרונות״ וכתב ה״הניו יורק טיימס״ במזרח התיכון, שמתמחה בחקר המודיעין הישראלי, הגישה הזו מאפיינת גם את המדיניות הציונית כלפי אוייביה.

במוקד הספר נמצא מבצעי ״המוסד״, ארגון הביון הישראלי. אף שעל פניו אין שום קשר בין הספר לבין סדרת ההומור החדשה של סשה ברון כהן, ״מי היא אמריקה״, שבה ברון-כהן מערים על המרואיינים שלו בזכות גילום דמותו של ערן מורד, סוכן מוסד לכאורה – נראה כי גם העניין הרב בספר, וגם הצלחת הסדרה, נשענים על המיתוס של הארגון, ובה במידה גם תורמים לשימורו ולהעצמתו, שרק גוברת ברבות השנים.

לפי הכתוב בספר, נראה כי גם ב״מוסד״ עצמו מאמינים במיתוס של כל-יכולים. בפרק הפתיחה מסביר ראש המוסד לשעבר, מאיר דגן, כי באמצעות התנקשויות ומניעת ייבוא מוצרים הכרחיים לבניית יכולת גרעינית, המוסד יכול היה לעצור לבדו את תוכנית הגרעין האיראנית. ראש הממשלה בנימין נתניהו חלק עליו, וסבר כי אין בכוח ״המוסד״ לעשות זאת. לכן ביקש להיערך לתקיפה צבאית. מכאן, מאז 2010 הידרדרו יחסיהם, דגן פרש, והשניים ניהלו מריבות פומביות בתקשורת.

בשפה ציורית וסוחפת, ועל בסיס מחקר קפדני וחדשני, מביא ברגמן שלל אירועים ואנקדוטות מתולדות מבצעי ההתנקשות של ״המוסד״: הוא אפילו חושף ניסיון לאמץ נער יתום כדי לגדלו כמתנקש עז נפש, בהשראת דפוסי הפעולה של הק.ג.ב. בשורה התחתונה הוא קובע כי

,” since world war 2 Israel has

 assassinated more people than any other country in the Western world” . (page xx)

לפיכך גם עולה שאלה מוסרית: האם ישראל אחראית למה שניתן לכנות גם מאות מקרי רצח ללא משפט? לדברי דגן, שהשתתף במבצעי חיסול גם בשירותו בצה״ל, בעזה בשנות השבעים ובלבנון בשנות השמונים, התשובה הפוכה: חיסולים ממוקדים הם דווקא אלטרנטיבה מוסרית יותר מפשיטות צבאיות רחבות היקף או ממלחמה, שכן הם פוגעים באחראים הישירים בלבד לפעולות טרור, ואינם גורמים לנזק היקפי. השאלה השניה היא אם החיסולים גם יעילים מבחינה ביטחונית. דגן משוכנע שכן. אומנם לכל אדם יש תחליף, הוא מסביר, אך לא כל התחליפים דומים, וההיסטוריה היתה שונה לחלוטין בלי היטלר, או, להבדיל, צ׳רצ׳יל הבריטי או הנשיא ווילסון האמריקאי.

כאמור, פעילויות ״המוסד״ נמצאות בלב הספר, אבל הוא מסתעף גם למבצעים של הצבא הישראלי ונפתח בהתנקשויות גם בימי טרום הקמת המדינה. הוא משחזר, בין היתר, את הפעילות של הלח״י, מחתרת רדיקלית יהודית – שכונתה בפי הבריטים כנופיית שטרן - שדגלה בטרור אישי, וחיסלה שוטרים בריטים וערבים. שניים מאנשיה אף רצחו בנובמבר 1944 בקהיר את השר לענייני המזרח התיכון בממשלת בריטניה, הלורד מוין, שנתפס בעיניהם כאנטישמי וכמתנגד למפעל הציוני. למען הדיוק ההיסטורי, אם ברגמן רוצה לטעון שהתנקשויות מלוות את תולדות הציונות מראשיתה הוא יכול היה לפתוח את ספרו גם עם ניסיון החיסול המוקדם ביותר: ב-1903, 6 שנים לאחר הקונגרס הציוני הראשון, ירה סטודנט יהודי נלהב לעברו של סגן יו״ר הקונגרס, מקס נורדאו, בשל תמיכתו ברעיון להתיישב באוגנדה ולא בארץ ישראל. היריות החטיאו אז את המטרה.

מכל מקום, מעניין לציין ש״המוסד״, שעוסק בהגנה על המדינה מחוץ לגבולותיה, הוקם על ידי ראש הממשלה הראשון, דוד בן-גוריון, בחשאי, ללא הסדרת מעמדו בחוק, פרט להכפפתו לראש הממשלה. כך קורה שלמרות שבחוק הישראלי אין עונש מוות (למעט מקרים מיוחדים), לראש הממשלה בישראל, שנדרש לאשר אישית כל מבצע הטומן בחובו חיסול, יש סמכות להורות לכך. מאז היווסדו ועד היום התפתחה בארגון מסורת ולפיה לא הורגים יהודי, גם במקרה של חשד לבגידה חמורה. לכן, גם כשהמוסד לכד ב-1986 את מרדכי ואנונו, שמכר את סודות הגרעין של ישראל ל״סאנדיי טיימס״, הוא לא חוסל. ואנונו נחטף מרומא בזכות מרגלת שפיתתה אותו, והובא למשפט בישראל.

עם זאת, ברגמן חושף כיצד במקרה מוקדם יותר, ב-1954, ביקש המוסד להביא למשפט את אלכסנדר ישראלי, שניסה למסור סודות צבאיים למצרים, אך לאחר שנלכד הוא מת בדרכו לישראל ממנת יתר של סמי הרגעה שהוזרקו לו בשוגג (עמ׳ 37). מאז ועד היום השתכללו שיטות החיסול של ישראל, שפיתחה במאה ה-21 גם מזל״טים שמחסלים מהאוויר, שיטה שמאומצת כיום גם על ידי צבאות רבים. ועם זאת, היעילות של החיסולים, מסכם ברגמן, אינה חד משמעית. לעיתים הם אכן מסייעים למנוע טרור (כמו במקרה של ההתנקשויות הרבות בפלסטינים שהובילו את האינתיפאדה השניה בשנים 2001-2003) ובמקרים אחרים התנקשויות עלולות רק ללבות את מעגל הלחימה (כמו במקרה של חיסול מנהיג חיזבאללה, עבאס מוסאווי, ב-1992, שהוביל לפיצוץ שגרירות ישראל בארגנטינה בתגובה).

בסיכומו של דבר דומני שמבין שלל המקרים המסעירים שמביא ברגמן בספרו, דווקא ההתנקשות המשמעותית בתולדות הציונות לא זוכה להבלטה בספר, שכן לא בוצעה על ידי המוסד או צה״ל: 3 היריות שירה יגאל עמיר, יהודי ימני קיצוני, בראש הממשלה יצחק רבין, בנובמבר 1995, בשל נכונותו לסגת מהשטחים שנכבשו ב-67׳ תמורת פיוס היסטורי בין ישראל לפלסטינים. בדיעבד נראה כי רצח רבין שינה גם את מהלך ההיסטוריה, והביא לפגיעה שממנה תהליך השלום טרם התאושש.